אנדי בורנהאם

אנדי בורנהאם (באנגלית: Andy Burnham; נולד ב-7 בינואר 1970) הוא פוליטיקאי בריטי חבר מפלגת הלייבור. בורנהאם מכהן כראש עיריית מחוז מנצ'סטר רבתי ממאי 2017. קודם לכן כיהן כחבר הפרלמנט של הממלכה המאוחדת מטעם מחוז לי בשנים 2001–2017, כשר התרבות, התקשורת והספורט וכשר הבריאות בקבינט של גורדון בראון.

ביוגרפיה
בורנהאם נולד בליברפול, למד בתיכון קתולי בסיינט הלן שבמחוז מרזיסייד. הוא בעל תואר שני באנגלית מאוניברסיטת קיימברידג'.

בנעוריו הצטרף למפלגת הלייבור. בשנים 1994 עד 1997 שימש עוזרה של חברת הפרלמנט טסה ג'וול. ב-1998 מונה ליועצו של שר התרבות, התקשורת והספורט כריס סמית.

ביוני 2001 נבחר לפרלמנט הבריטי מטעם מחוז לי. הוא כיהן כחבר בוועדת הבריאות עד 2003. ב-2005 מונה לסגן שר במשרד הפנים וב-2006 לשר זוטר במשרד הבריאות. ב-2007 מונה למזכיר הראשי של האוצר (השר השני בחשיבותו במשרד האוצר הבריטי). ב-2008 איווט קופר מונה במקומו והוא מונה לשר התרבות, התקשורת והספורט בקבינט ממשלת בריטניה, הוא הביא להקמת ועדת הבדיקה העצמאית לאסון הילסבורו, 20 שנה לאחר האסון, שבעקבות מסקנותיה התנצל ראש הממשלה בפני משפחות הקורבנות. ביוני 2009 מונה לשר הבריאות.

לאחר הפסד מפלגת הלייבור בבחירות ב-2010 שימש שר הבריאות בממשלת הצללים של אד מיליבנד ובהמשך השנה מונה לשר החינוך בממשלת הצללים. באוקטובר 2011 מונה שוב לשר הבריאות בממשלת הצללים של הלייבור.

במאי 2015 הכריז שהוא מתכוון להתמודד על הנהגת מפלגת הלייבור, הוא סיים שני עם 19% מקולות הבוחרים לאחר ג'רמי קורבין. לאחר הבחירות מונה לשר הפנים בממשלת הצללים של קורבין.

באוקטובר 2016 התפטר מתפקידו בממשלת הצללים לקראת התמודדותו בבחירות לראשות מחוז מנצ'סטר רבתי. במאי 2017 נבחר לתפקיד ברוב של 63%. ימים ספורים לאחר כניסתו לתפקיד התרחש במחוזו הפיגוע במנצ'סטר ארנה. ב-2021 זכנבחר לכהונה נוספת ברוב של 67%.

בורנהאם נשוי ואב לשלושה. בשנים 2018-2019 כיהן כנשיא ליגת הרוגבי של אנגליה.

קישורים חיצוניים

 

 אנדי בורנהאם באתר הפרלמנט הבריטי
 אנדי בורנהאם באתר מפלגת הלייבור
 24 things you didn't know about Andy Burnham, דיילי טלגרף, 19 במאי 2015
 Andy Burnham favourite for new Labour leader: Who is the man that could take the reins from Ed Miliband?, אינדיפנדנט, 9 במאי 2015

הערות שוליים

חברי מפלגת הלייבור (הממלכה המאוחדת)
שרי הבריאות של בריטניה
שרי התרבות, התקשורת והספורט של בריטניה
חברי הפרלמנט של הממלכה המאוחדת (2001–2005)
חברי הפרלמנט של הממלכה המאוחדת (2005–2010)
חברי הפרלמנט של הממלכה המאוחדת (2010–2015)
חברי הפרלמנט של הממלכה המאוחדת (2015–2017)
בוגרי אוניברסיטת קיימברידג'
עסקני ספורט בריטים
בריטים שנולדו ב-1970